*DIALOGRÅDET*

**Tanker om dialogrådets kommisorium….**

***Og lidt historiske data i det oprindelige budget m.m. - Men kommissoriet som sådan er nutidsskrevet, og formodes at kunne beskrive baggrund, formål og opgave.***

**Baggrund**

Alternativets politik med ‘ny politisk kultur’ er selve grundlaget for omstillingen til bæredygtighed. Uden den vil vi få svært ved at ændre radikalt på den måde vi vækster og forbruger på.

‘Ny politisk kultur’ kommer til udtryk i vores værdier, dogmer og manifest. I praksis viser det sig for mange at være en barriere vi skal op over. Vi skal lære at lytte mere og tale mindre. Vi vil undgå absolutter som ”rigtigt” eller ”forkert”. Vi arbejder i stedet for at give plads til samtalen, de forskellige perspektiver og de mange muligheder.

Når vi oplever ikke at blive hørt, når der opstår misforståelser, når vi er uenige eller sårer hinanden er der brug for samtalen og dialogen.

Dialogrådet servicerer hele organisationen, når der er brug for at samtalen faciliteres. Dialogrådet er vi upartiske, og vil undersøge dialogens væsentlige mening. Vi vil afstå fra forhåndsviden om det vi sammen vil undersøge og prøve at forstå. Vi vil opdage uoverensstemmelsernes dybere betydning og vil derfor i udgangspunktet stille os i ‘det åbne’, hvor udsagn og udtryk gør indtryk.

I stedet for at møde det andet menneske med vores forkundskaber og meninger, vil vi forsøge at indleve os i de udtryk og formuleringer som fremkommer i dialogen.

Den åbne dialog er ikke at opgive sin viden, men snare en holdningsændring, hvor processen får fornyet energi og ikke låses i rigtigt eller forkert, ret eller uret, eller fastlåses i forestilling om, at det er *personen* og ikke *problemet* der er problemet.

**Formål**

Dialogrådet skal være med til at udvikle en kultur hvor aktive medlemmer trives, hvor vi er gode til at lære, når vi fejler og møder modstand, og hvor vi som organisation bliver i stand til at rumme den menneskelige mangfoldighed, som vi hver især bidrager med. I dialogrådet arbejder vi for at få forskellige perspektiver til at tale sammen og eksistere side om side.

Vi har brug for, at alle der gerne vil deltage, føler sig velkomne i Alternativet. Det er derfor af afgørende betydning, at vi inkluderer og ikke ekskluderer, hvilket er en grundsubstans for Dialogrådets arbejde.

**Opgave:**

* Dialogrådet arbejder med ”Åben Dialog” og søger derved målrettet at hjælpe alle i Alternativet til at udvikle ‘ny politisk kultur’ i praksis. Dialogrådets medlemmer har metodefrihed og superviserer hinanden.
* I Dialogrådet tilbyder vi en facilitering af dialogen, når det efterspørges, sædvanligvis i forhold til en eksisterende konflikt, men også hvor dialogen opleves som ineffektiv, mangelfuld eller direkte dårlig.
* Hvis én af parterne oplever, at der er en konflikt, anerkender vi behovet for en dialog og tilbyder facilitering af denne.
* Dialogrådet arbejder ofte proaktivt og tilbyder undervisning, faciliterer forventningsafstemninger og er opmærksomme på at tilbyde hjælp, når der opstår frustrationer mm.
* Hensigten med et dialogmøde er at forbedre dialogen, så der bliver plads til indlevelse i den andens værdier og bevæge grunde, og forebygge yderligere konflikter. Dialogmøderne fortsætter indtil alle oplever, at konflikten er afsluttet.
* Faciliteringen, som dialogrådet kan tilbyde, er altid i overensstemmelse med værdierne og dogmerne, og efter principperne i ‘ny politisk kultur’. Dette kan anskues som et opgør med ‘gammel politisk kultur’, der mere udtrykker et ‘ret ind, eller forsvind’. Noget vi ikke ønsker i Alternativet. Målsætningen om en omstilling til en bæredygtig tilværelse må invitere alle til deltagelse..
* I dialogmødet sætter vi så at sige ‘magten udenfor døren’, for at give deltagerne en reel og lige tilgang, med fokus på udfordringerne, og ikke på personerne eller den magt de enkelte personer måtte medbringe på mødet.
* Vi skal ikke alene forhindre gamle velkendte politiske magtstrukturers tilstedeværelse, da dette vil begrænse omstillingens udviklingspotentiale, men også være en let tilgængelig hjælp for fællesskabet i arbejdet for omstillingen.
* At afrapportere til Landsmødet

**DET HISTORISKE:**

**Organisering (oprindelig)**

Rådet består så vidt muligt af 10 personer, én fra hver Storkreds. Såfremt en Storkreds står uden et medlem kan rådet frit indsupplere et medlem, der overtager en ledig plads i rådet for det næste år eller ind til Storkredsen har valgt et nyt medlem. Rådets funktionsperiode er fra Landsmøde til Landsmøde. Medlemmerne skal derfor vælges på Storkredsens årlige kandidatopstillingsmøde i marts, så de er klar til at tiltræde efter Landsmødet.

* Rådet udfærdiger selv en forretningsorden, der beskriver hvordan de indgår i mæglingsprocesser.
* Rådet får sekretariatsbistand 20 timer om ugen af Landssekretariatet og aftaler med Landssekretariatet en procedure for henvendelser og opfølgning.
* Rådet offentliggør forretningsorden og procedure for henvendelser.
* Rådet udfærdiger en rapport op til landsmødet senest den 31. marts.

**BILAG**

**KAPITEL 6: STÅENDE UDVALG OG RÅD UNDER LANDSMØDET**

**§ 16: Dialogrådet**

**Stk. 1:** Dialogrådets opgave er at arbejde for en god dialogkvalitet i blandt aktive i Alternativet og dermed forebygge konflikteskalering. Dialog-rådet skal også arbejde for en forståelse af konflikter som en konstruktiv kraft til udvikling. Dialog-rådet skal endvidere kunne mægle i konflikter.

**Stk. 2:** Storkredsenes opstillingsmøder vælger hver én person til Dialog-rådets på opstillingsmødet i marts. Personen behøver ikke være medlem af Alternativet. Den valgte indtræder direkte i Dialog-rådet. Såfremt en storkredsforening efter opstillingsmøderne ved udgangen af marts eller i løbet af året står uden medlem af Dialogrådet, kan rådet frit indsupplere et medlem, der overtager en ledig plads i rådet for det næste år eller ind til storkredsforeningen har valgt et nyt medlem.

**Stk. 3:** Dialogrådet kan anvende mæglere, der ikke sidder i rådet.

**KAPITEL 7: EKSKLUSION**

**§ 18: Eksklusion**

**Stk. 1:** Såfremt et medlem vedvarende modarbejder Alternativet kan den pågældende ekskluderes.

**Stk. 2:** Inden en eksklusionssag kan rejses skal Dialogrådet have været inddraget i et mæglingsforsøg. Det skal skriftligt tydeliggøres at Dialogrådet inddrages med henblik på at undgå en mulig senere eksklusion.

**Stk. 3:** Initiativpligten og -retten til en eksklusionssag ligger hos den bestyrelse, der er ansvarlig for det organisatoriske niveau, konflikten ligger på.

**Stk.4:** En eksklusionsproces består af tre faser. Forvarsel: Først afsender den bestyrelse, der starter sagen, et skriftligt forvarsel om mulig eksklusion med angivelse af årsagen herfor til medlemmet og Hovedbestyrelsen. Mæglingsfase: Inden for en til tre uger følges forvarslet op med et mæglingsforløb med Dialogrådet, så alle parter kan blive klogere på hinanden. Hovedbestyrelsen kan i mæglingsfasen vælge at suspendere medlemmet fra eventuelle tillidsposter. Mæglingsfasen afsluttes med at de involverede parter tager stilling til at indgå en aftale. Såfremt en aftale indgås sendes den til den initierende bestyrelse og Hovedbestyrelsen til orientering. Såfremt der ikke er enighed om at indgå en aftale, orienteres den initierende bestyrelse og Hovedbestyrelsen inden for en uge herom af Dialogrådet. Beslutningsfase: Senest en uge efter bestyrelserne er orienterede skal den initierende bestyrelse skriftligt meddele medlemmet, hvorvidt eksklusionsforvarslet trækkes tilbage eller opretholdes. Eksklusionsforvarslet kan kun opretholdes af den initierende bestyrelse med mindst 2/3 flertal.

**Stk. 5:** På baggrund af et opretholdt eksklusionsforvarsel, skal hovedbestyrelsen træffe beslutning om hvorvidt medlemmet skal ekskluderes. Dette skal ske senest 14 dage efter meddelelsen om beslutning om opretholdelsen. Hovedbestyrelsen er forpligtet til at høre medlemmet på et personligt møde. Medlemmet har ret til ledsagelse af en bisidder.

**Stk. 6:** Såfremt Hovedbestyrelsen er den initierende bestyrelse, skal en anden bestyrelse i en forening i Alternativet, som medlemmet er medlem af, forinden have støttet eksklusionsbeslutningen med mindst 2/3 flertal.

**Stk. 7:** Hvis et medlem ekskluderes skal en skriftlig begrundelse inden for to arbejdsdage afsendes som anbefalet og som almindelig post. Den skriftlige begrundelse skal redegøre for de årsager og principper, der ligger bag beslutningen. Begrundelsen offentliggøres en uge efter afsendelse til medlemmet.

**Stk. 8:** Et ekskluderet medlem kan klage til Vedtægtsudvalget. En klage har opsættende virkning på eksklusionen, men ikke på suspension fra tillidsposter.

**Stk. 9:** Hovedbestyrelsen skal i forbindelse med en eksklusionsbeslutning angive, hvis eksklusionen ikke er tidsbegrænset til 5 år.

**Stk. 10:** Hovedbestyrelsen skal træffe afgørelse om hvorvidt et ekskluderet medlem på dennes begæring kan genindtræde i Alternativet.

**Stk. 11:** I akutte tilfælde, hvor medlemmets aktuelle adfærd og dermed fortsatte medlemskab kan skade Alternativet, kan Hovedbestyrelsen og Alternativets folkevalgte medlemmer af Politisk Forum med mindst 2/3 flertal i hvert forum beslutte at ekskludere et medlem med omgående virkning og dermed se bort fra den normale procedure. Eksklusionen kan ankes til Vedtægtsudvalget, som behandler anken. Hvis Vedtægtsudvalget ikke er enige i eksklusionen, skal den almindelige eksklusionsproces sættes i gang.